Hans Kristian Skibby (DF), 2012-12-04:
Jeg vil gerne benytte lejligheden til at takke Venstre for, at vi får lejlighed til diskutere det her emne i Folketinget.
Kammeradvokaten er jo en af de grundlæggende foranstaltninger, vi har i det danske samfund set i forhold til at opretholde en god retsstilling.
Netop når staten har behov for at få juridisk assistance mener vi i Dansk Folkeparti at det er utrolig vigtigt, at staten også har lov til at vælge en juridisk assistance, og staten skal også vælge at bruge de penge, der skal til for at sikre en rigtig, rigtig god juridisk rådgivning.
Det er også derfor, at vi i Dansk Folkeparti faktisk vil være med til at acceptere en præmis om, at det typisk vil betyde en højere udgift end ved traditionel advokatbistand.
Det er også derfor, vi af nogle af de tilfælde, der har været, kan se, at man nogle gange bruger væsentlig flere penge på en retssag, end man ville gøre gennemsnitligt.
Det er sådan set noget, man godt kan tage en principiel diskussion om hvorvidt er rimeligt.
Men omvendt er man også nødt til at sige, at når vi har en stat, som vælger at have en advokat som grundlæggende støtte til regeringens og statens dispositioner, er det også vigtigt, at vi bruger de ressourcer, der skal til for at sikre, at Kammeradvokaten foretager sine juridiske vurderinger på så objektivt og sagligt et grundlag som muligt, netop for at sikre, at det er troværdigheden og grundigheden, der er selve præmissen for netop den her juridiske spidsfindighed.
Derfor vil vi netop også typisk se en større udgift til de enkelte sager, end vi vil se ved andre tvister, hvor det f.eks. er en advokat, der er blevet sat til det via den almindelige fri proces.
Derfor vil priserne også være anderledes.
Når det så er sagt, anerkender vi også i Dansk Folkeparti, at det er på tide, at vi får lavet en grundlæggende analyse, som sikrer, at vi kan se, hvad der egentlig er ret, og hvad der er rimeligt set i forhold til de arbejdsbetingelser, som Kammeradvokaten arbejder under.
For det er jo ikke rimeligt, at man bare kan skrive nogle flotte regninger eksempelvis uden at beskrive, hvor mange timer man har brugt på opgaven.
For så er det fint med en rabat, men rabatten gør jo ikke noget i sidste ende, fordi man sådan set har betalt nøjagtig det samme, som man ellers ville skulle have gjort.
Så det er vigtigt, at vi får sat en diskussion i gang om, hvad det er for nogle opgaver, der skal lægges hos en kammeradvokat, hvad præmisserne skal være, og hvor lang en periode de skal være forbundet.
Det er også det, som justitsministeren og finansministeren har lagt op til at vi får en udredning om inden for en nærmere fremtid.
Dansk Folkeparti synes jo, at det er på tide, at vi får revurderet den aftale, der ligger tilbage fra 2004, men vi synes også, at det skal ske ud fra præmissen om, at vi ikke bare skal begynde at botanisere hele strukturen omkring det, at staten har lov til at have en fast advokat tilknyttet.
Der mener vi at Kammeradvokaten faktisk har en god og saglig rolle, og den synes vi ikke at vi skal lave om på.
Men dermed være ikke sagt, at der ikke kan være nogle af de her delområder – sådan som Venstres ordfører også har skitseret – hvor man med fordel kan vælge at pille enkelte opgaver ud fra Kammeradvokatens ressortområde og så lægge dem hos andre.
Det vil vi fra Dansk Folkepartis side gerne være med til at diskutere, men det skal være på nogle vilkår, som gør, at vi også får ministeren ind på banen til at komme med et oplæg til, hvad det egentlig er, regeringen har tænkt sig der skulle ske.
Jeg er jo også bekendt med, at man for længe siden har sat det arbejde i gang, og at der inden længe vil komme en samlet vurdering fra regeringens side.
Så på den baggrund vil vi takke for dialogen og for, at vi fik lejlighed til at diskutere Kammeradvokatens rolle i dag.
Men vi vil også gerne være med til at give regeringen den kredit, der trods alt skal til set i forhold til, at vi skal gennemføre de her ændringer på et så bæredygtigt grundlag som overhovedet muligt, og det betyder altså også, at vi skal have en redegørelse fra ministeren.